《游善权山留题三首 其二 水洞》
宋代·陈克

逶迤步哀壑，局蹐生微澜。惨惨白日暮，萧萧朱夏寒。

崖倾势方壮，石出水益湍。淙流响磬瑟，突起横镆干。

微踪乍渺茫，妙想忺盘桓。我今人世间，所向行路难。

如何洞宫脚，危磴仍屈蟠。神伤阻独往，发竖两股酸。

了知仙凡隔，坐惜岁月残。心违泪交堕，已去犹长叹。

作者简介：陈克(1081—1137）北宋末南宋初词人。字子高，自号赤城居士。临海（今属浙江）人。